Године 1977. пресељава се у Загреб где започиње са интензивнијим радом на музичкој каријери, а почетком 1980-их наступа са локалном групом "Грешници" на Загребачком велесајму. Први албум под насловом "Наиван" објавио је у Загребу 1982, а већ следеће године враћа се на Југовизију где се такмичи са композицијом "Џули" коју је компоновао заједно са Маријом Михаљевићем и Рајком Симуновићем. Данијел је као представник тадашње ТВ Титоград изненађујуће победио на тој Југовизији која је одржана у Новом Саду, оставивши иза себе у то време најпознатију југословенску музичку звезду Лепу Брену. Као представник Југославије на Песми Евровизије 1983. у Минхену Данијел је освојио 4. место, изједначивши тако најбољи резултат те земље на том такмичењу још од Лоле Новаковић и Луксембурга 1962. године. У Минхену је Данијел наступио заједно са сестрама Баруџија, Изолдом и Елеонором које су певале пратеће вокале, а које су се уједно појавиле и на званичном видео споту. Енглеска верзија песме под насловом "-{Julie}-" се у неколико европских земаља налазила на врху топ листа, а сама песма је у -{LP}- формату продата у рекордних више од 800.000 примерака.